Šalom ja tere õhtust! Vaatate TV7 Iisraeli Uudiseid Jeruusalemmast.
Tänased tähtsamad uudised:
Iisrael hoogustab maaoperatsioone Gaza maakitsusel,
Iisraeli rahvas aga tähistab hanukapüha.
Iisraeli peaminister Benjamin Netanyahu
hoiatas Hezbollah'd, et Liibanon ei saaks rusuhunnikuks.
USA andis Iraanile hoiatuse,
kuna too mahitab rünnakuid Punases meres liikuvaile laevadele.
Iisrael näib hoogustavat sõjategevust kogu Gaza maakitsusel
ning Hamas kannab järjest kaotusi,
eriti Palestiina enklaavi põhjaosas.
Ka praegusel tunnil teravdab Iisraeli Kaitsevägi võitlust Hamasiga
raskuskeskmetes, nii maakitsuse põhja- kui lõunaosas.
Praegu on visad lahingud maakitsusel haripunktis.
Teeme edusamme selle võitluse etappides, kõrvaldame terroriste,
sh kõrgemaid juhte, kes on peidus maa-alustes tunnelites.
Samuti hävitame terroritaristut.
Kaitseväe sõdurid ja Julgeolekuamet
vahistasid ja küsitlesid sadu terrorismis kahtlustatavaid,
kellest paljud on päeva jooksul andnud end ise meie kätte.
Küsitlustest saadud luureandmeid kasutame edasises võitluses.
Oleme otsustanud kõrvaldada Hamasi, kuid veel on pikk tee minna.
Admiral Hagari kordas veel oma vahetuid kogemusi lahinguväljalt
Kaitseväe 98. komandoüksuse ülema seltsis,
mis tegutseb terrorikantsi - Khan Yunis'e linna - südames
enklaavi lõunaosas.
Naasin siia pärast käiku Khan Yunis'e sektorisse 98. divisjoni komandöriga.
Sisenesime koos lahinguväljale,
kus ta teavitas üht brigaadiülemat.
Nägin otsusekindlaid reservsõdureid, nägin neid sõdimas,
terroriste surmamas, tunneleid otsimas.
Nad rõhutavad, et terroristid on tunnelites peidus nagu argpüksid,
ja ootavad nende väljumist šahtidest, et nad surmata.
Nad pommitavad neid tunneleid, puhastavad sektorit
ja muidugi otsivad iga märki meie pantvangidest.
Admiral Hagari käsitles ka Iisraeli põhjarinnet,
kuna Hezbollah mõrvas ühe Iisraeli elaniku, kes haris oma maad,
kui Iraani käsilane tulistas tema autot tankitõrjeraketiga.
Põhja-Iisraelis hindas peaminister Benjamin Netanyahu,
keda saatis Kaitseväe peastaabiülem kindralleitnant Herzi Halevi,
olukorda Põhja Väejuhatuse staabis,
misjärel kohtus reservväelastega,
kes on paigutatud Liibanoni ja Süüriaga piirnevaile aladele.
Olen siin reservväelastega, kellest nähtub suurt võitlusvaimu,
et täita see ülesanne, taastada julgeolek,
mitte ainult lõunas, vaid ka põhjas.
See on meie püüe.
Täna õhtul süütame hanuka-küünlad.
Võitlusajal annavad need küünlad valgust
ja tähistavad leina meie sangarlikult langenud poegade ja tütarde pärast,
meie pantvangide pärast, keda me pole veel tagasi saanud, ent saame,
haavatute pärast, kes kannatavad,
ja tsiviilisikute pärast, keda on ka langenud sangarlikes lahinguis.
Kuid mulle avaldab muljet suurepärane vaim siin.
Te olete seda ilmutanud, ja tahan öelda, et see kohustab ka meid.
Rahvas on uhke teie üle.
Pangu ka me vaenlased seda vaimu tähele.
sest kui Hezbollah otsustab käivitada täiemahulise sõja,
siis ta muudab oma kätega Beiruti ja Lõuna-Liibanoni,
mis pole siit kaugel, Gazaks ja Khan Yunis'eks.
Oleme täis otsustavust võita, ja teie abiga võidame!
Pärast põhjarinde külastust osales peaminister Netanyahu
küünla süütamisel muistse läänemüüri ääres templikünkal,
kuna juudid Iisraelis ühes oma vendade ja õdedega hajalas
tähistavad tuledepüha ehk hanuka't.
Oleme siin meie templi 2000 aasta vanuste jäänuste juures.
Toona vabastasid Makabeid templi,
puhastasid selle, taastasid juudi suveräänsuse ja iseseisvuse
ning päästsid Iisraeli pärandi, usu ja rahva.
Ilma nendeta oleks meie elulõng katkenud ja me ei seisaks täna siin.
Tollane lahing oli kurjuse jõudude vastu,
kes tulid pühkima juudi rahvast maamuna pealt.
Täna võitleme meie - tänapäeva makabeid - kurjusejõududega,
kes tulid pühkima juudi rahvast ja tema riiki maamunalt.
Osutame sama otsusekindlust, sangarlikkust ja ohvrimeelt.
Tel Aviv'is võõrustas Iisraeli kaitseminister Yoav Gallant
oma Briti ametivenda, kaitseminister Grant Shapps'i,
esimest Londoni esikaitseametnikku, kes üle 27 aasta juudiriiki väisas.
Hr. minister, tänan tulemast Iisraeli neil otsustavail päevil.
Ütleksin, et see pole vähemat kui ajalooline visiit.
Täpselt kaks kuud tagasi algas sõda ja meid ründas jõhkralt Hamas,
ja me võitleme ja oleme täis otsustavust võita,
ja me jääme peale - olen selles kindel.
Meil on ühised väärtused ja ühised eesmärgid, ja paraku ka ühised ohud.
Minister Shapps'i külaskäik
märgib tihedat koostööd Londoni ja Jeruusalemma vahel.
Washington'is aga võõrustas USA välisminister Antony Blinken
oma Briti ametivenda, välisminister David Cameron'i.
Kaks esidiplomaati täpsustasid ühiseid pingutusi Iisraeli toetuseks,
et ühtlasi tagada õige vastus
mittesõdivate palestiinlaste rängale humanitaarolukorrale
Hamasist vaevatud Gazas.
Ühisel pressikohtumisel osutas minister Blinken Hamas'i vastutusele
humanitaarpausi pikendamise nurjamise eest,
mis oleks taganud enamate pantvangide vabastamise
vastutasuks Iisraeli järeleandmistele.
Pantvangide osas uurime endiselt iga võimalust tagada nende vabastamine.
Hamas vastutab selle eest,
et lõppes paus, mis võimaldas vabastada üle saja pantvangi.
Survestame Hamasi taas selle nimel pingutama.
Seni keeldub ta üha selle juurde naasmast.
Vahepeal survestame ka Hamas'i
lubama Punasele Ristile juurdepääsu pantvangidele Gazas,
et hinnata nende olukorda, heaolu,
ja et oleks vähemalt võimalik maailmale sellest teada anda.
On väga oluline, et ehkki pöörame peatähelepanu igapäevasündmustele,
me mitte ainult ei mõtle, vaid ka töötame tulevase nimel,
eriti püsiva rahu ja julgeoleku vundamendi rajamise nimel.
Homme saan siin Washingtonis tervitada kolleege kogu regioonist -
Araabia Liigast, Islami Koostööorganisatsioonist.
Ootan väga jätkuvaid arutelusid nendega.
Minister Blinken käsitles seejärel ka USA-Briti ühispingutusi,
et Iisraeli-Hamasi sõda ei leviks kaugemale,
osutades Iraani ohtlikule käitumisele
oma Jeemeni käsilase Ansar Allah'i kaudu
strateegilises Bab el-Mandeb'i väinas.
Oleme absoluutselt ühtsed
tegemaks kõik võimaliku, et vältida selle levimist.
Me kumbki jääme koos teistega tihedalt suhtlema ses regioonis,
et ei saaks avada teisi rindeid.
See hõlmab merejulgeoleku tagamist Punasel merel ja Aden'i lahes.
Seal on tehtud täiesti lubamatuid rünnakuid laevadele.
See peab lõppema.
Meil on täielik alus uskuda, et rünnakuid võimaldas Iraan
relvade abil, mida Iraan hutidele tarnis.
Ja koordineerime tihedalt samme, et kaitsta mereliiklust ja hoolitseda,
et selline praktika lõpeks.
Mured Iraani rolli üle
strateegilistel mereteedel Jeemeni rannikul on hiljuti ilmselt kasvanud,
sest USA möönab pingutusi
ajatolla režiimi pingestava tegevuse vastustamiseks.
Viimasel nädalavahetusel toimus 4 rünnakut 3 kaubalaeva vastu,
mis liikusid rahvusvahelistes vetes Punase mere lõunaosas.
Kolm laeva, mis on seotud 14 eri riigiga -
see näitab, kui suuresti on see tõeliseks üleilmseks murekohaks
ja ohuks üleilmsele rahule ja stabiilsusele.
Nagu Kaitseministeerium teatas, vastas Arleigh Burke-klassi hävitaja
USS Carney nende laevade hädakutsungeile ja andis abi.
Seejuures tuvastas ta, et kolmel korral lendab tema suunas droon,
ja võttis meetmed kõigi kolme drooni vastu.
Nagu CENTCOM nädalavahetusel teatas,
ei oska me hinnata, kas sihtmärgiks oli Carney,
ent Carney toimis neid kolme drooni maha võttes mõistlikult.
Ja me jätkame edaspidi
väga tihedaid konsultatsioone liitlaste ja partneritega,
et määrata kindlaks ja anda kõiki vajalikke vastulööke.
Meil on täielik alus uskuda, et ehkki need rünnakud tulid hutidelt Jeemenis,
võimaldas neid täielikult Iraan.
Kõrvu muredega mereliikluse pärast
teevad USAle ilmselt muret tihenevad suhted Moskva ja Teherani vahel.
Tuleb märkida, et pärast seda,
kui Vene president Vladimir Putin lõpetas ringreisi Lähis-Idas,
väisates nii Araabia Ühendemiraate kui Saudi Araabia Kuningriiki,
võõrustas Vene riigipea oma Iraani ametivenda Ibrahim Raisi't Moskvas,
kus mõlemad juhid arutasid pingutusi
süvendamaks kahepoolseid suhteid ja samas veelgi tihendamaks koostööd
Lähis-Ida asjus, sh 'Palestiina küsimuses'.
Tänan vaatamast TV7 Iisraeli Uudiseid!
Palun paluge rahu Jeruusalemmale ja päästet Iisraelile!
Ja kui meie päevauudised on teile õnnistuseks
ja te soovite aidata meil kanda nende tootmise kulusid,
kuna TV7 Iisraeli töö põhineb 100% annetustel,
saate teha annetuse meie võrgulehel www.tv7israelnews.com.
Olen Jonathan Hessen! Soovin õnnistud puhkepäevi!
Kui Jumal lubab, näeme meie tulevastes TV7 Iisraeli uudistes.
Seniks šalom Jeruusalemmast!
Tõlge: Sulev Kivastik